Offentliggørelse af meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 87/10)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»MINERVOIS«

PDO-FR-A0330-AM01

Meddelelsesdato: 14.12.2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Dato for godkendelse af det afgrænsede parcelområde

Formålet med denne ændring er at indføje datoen for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde kan de parceller, der egner sig til produktion af vine med den beskyttede oprindelsesbetegnelse, udpeges.

2. Vinstoksorter

Listen over godkendte vinstoksorter suppleres med to nye druesorter, Grenache gris G og Viognier, til fremstilling af rosévine og hvidvine. Disse sorter, der allerede er etableret i produktionsområdet, inddrages som sekundære sorter med henblik på at harmonisere vinstoksorterne under den beskyttede oprindelsesbetegnelse »Minervois« med den regionale BOB »Languedoc«.

Grenache gris G føjes således til listen over sekundære sorter til fremstilling af rosévine.

Grenache gris G og Viognier blanc B føjes til listen over sekundære sorter til fremstilling af hvidvine.

3. Regler for andelen af druesorter

Reglerne for andelen af de enkelte druesorter præciseres for Grenache gris et Viognier:

— For rosévine indsættes følgende led i tredje afsnit: »— Druesorten Grenache gris G udgør højst 20 % af sammenstikningen.«

— For hvidvine indsættes følgende led i tredje afsnit: »— Druesorten Viognier blanc B udgør højst 10 % af sammenstikningen.«

4. Mærkning

På etiketten for vine med den kontrollerede oprindelsesbetegnelse er det tilladt at angive »Languedoc« som større geografisk enhed med angivelsen »Grand Vin du Languedoc«.

Navnet på den beskyttede oprindelsesbetegnelse kan også suppleres med navnet på en mindre geografisk enhed, forudsat at det drejer sig om en navngiven matrikelregistreret lokalitet, og at navnet fremgår af høstanmeldelsen.

Den navngivne matrikelregistrerede lokalitet skal være angivet umiddelbart efter navnet på den beskyttede oprindelsesbetegnelse og skal være trykt med skrifttegn, der hverken i højden eller bredden er større end halvdelen af de skrifttegn, som udgør navnet på den beskyttede oprindelsesbetegnelse.

5. Indberetningsforpligtelser

Identificering af de parceller, der kan kunstvandes, skal vedlægges den forudgående indberetning for parceller knyttet til vinproduktionen.

6. Henvisning til kontrolinstansen

Henvisningerne til kontrolinstansen ajourføres i enhedsdokumentet.

Kapitel II, afsnit II, i varespecifikationen for den beskyttede oprindelsesbetegnelse ændres for at præcisere, at kontrollen udføres af en kontrolinstans og ikke længere af et inspektionsorgan, der handler på vegne af kontrolmyndigheden INAO (»Institut National de l'Origine et de la Qualité«).

ENHEDSDOKUMENT

1. Produktets betegnelse

Minervois

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

Vinenes analytiske kendetegn

Vinene er ikke-mousserende og tørre rød-, rosé- og hvidvine.

Rød-, rosé- og hvidvinene har et naturligt alkoholindhold i volumen på mindst 12 %.

Rødvinene med et naturligt alkoholindhold i volumen på højst 14 % har et maksimalt indhold af gæringsdygtigt sukker på 3 gram (glukose + fruktose).

Rødvinene med et naturligt alkoholindhold i volumen på over 14 % har et maksimalt indhold af gæringsdygtigt sukker på 4 gram (glukose + fruktose).

Rødvinene har et æblesyreindhold på højst 0,4 gram pr. liter.

Rosé- og hvidvinene har et maksimalt indhold af gæringsdygtigt sukker på 4 gram (glukose + fruktose).

Indholdet af flygtig syre, svovldioxidindholdet og det total syreindhold svarer til det, der er fastsat i EU-lovgivningen.

Generelle analytiske egenskaber Samlet maksimalt alkoholindhold (% vol.) Minimumsalkoholindhold (% vol.) Samlet minimumssyreindhold Maksimalt indhold af flygtig syre (milliækvivalenter pr. liter) Maksimalt indhold af svovldioxid (milligram pr. liter)

Vinenes organoleptiske egenskaber

Rødvinene fremstilles i henhold til traditionen af en sammenstikning af druesorter, hvor Grenache N, Mourvèdre N og Syrah N udgør mindst 60 %. De er purpurrøde med et violet skær. Deres balance og aromatiske rigdom med noter af røde frugter gør, at vinene kan drikkes unge.

De er varme og kraftige og udvikler ofte krydrede noter eller noter af lakrids og er meget gemmeegnede.

Rosévinene er lyst laksefarvede og har en aromatisk palet med noter af røde frugter. De er både friske, kraftige og harmoniske, og smagen holder sig i munden.

Hvidvinene er lyst gyldne med et grønt skær. De er komplekse og varme, med markante blomsteragtige noter og kraftige noter af frisk frugt som f.eks. fersken, mango eller abrikos.

5. Vinfremstillingsmetoder

a) Særlige ønologiske fremgangsmåder

Dyrkningsmetode

Beplantningstætheden er mindst 4 000 vinstokke pr. hektar. Afstanden mellem rækkerne må højst være 2,5 meter, og afstanden mellem vinstokkene i samme række skal mindst være 0,8 meter.

Beskæringen foretages inden udviklingsstadium E, hvor der er tre udfoldede blade på de to første knopper.

— Vinstokkene beskæres med kort sporebeskæring med højst 12 knopper pr. vinstok. Hver gren har højst to knopper.

— Druesorterne Marsanne B, Roussanne B og Syrah N kan beskæres med enkelt Guyot-beskæring med højst ti knopper pr. vinstok, dog højst seks knopper på skuddet og en eller to erstatningssporer med højst to knopper hver.

— Der kan gives tilladelse til vanding.

Særlig ønologisk fremgangsmåde

Det er ikke tilladt at anvende ønologisk kul, hverken alene eller blandet i præparater, til fremstilling af rosévine.

Foruden ovennævnte bestemmelse skal vinen, hvad angår ønologisk fremgangsmåde, opfylde de krav, der er fastsat på EU-plan og i den franske lov om landbrug og fiskeri (»Code rural et de la pêche maritime«).

b) Maksimalt udbytte

60 hektoliter pr. hektar

6. Afgrænsning af det geografiske område

Geografisk område

Høsten af druer, vinfremstillingen og forarbejdning af vinen finder sted i følgende kommuner:

— Departementet Aude: Aigues-Vives, Argeliers, Argens-Minervois, Azille, Badens, Bagnoles, Bize-Minervois, Blomac, Bouilhonnac, Cabrespine, Castelnau-d'Aude, Caunes-Minervois, Ginestas, Homps, Laure-Minervois, Limousis, Mailhac, Malves-en-Minervois, Marseillette, Mirepeisset, Paraza, Pépieux, Peyriac-Minervois, Pouzols-Minervois, Puichéric, La Redorte, Rieux-Minervois, Roquecourbe-Minervois, Roubia, Rustiques, Saint-Couat-d'Aude, Saint-Frichoux, Saint-Nazaire-d'Aude, Sainte-Valière, Sallèles-Cabardès, Salsigne, Tourouzelle, Trassanel, Trausse, Trèbes, Ventenac-en-Minervois, Villalier, Villarzel-Cabardès, Villegly og Villeneuve-Minervois.

— Departementet Hérault: Agel, Aigne, Aigues-Vives, Azillanet, Beaufort, Cassagnoles, La Caunette, Cesseras, Félines-Minervois, La Livinière, Minerve, Montouliers, Olonzac, Oupia, Saint-Jean-de-Minervois og Siran.

7. Vigtigste druesort(er)

Bourboulenc B — Doucillon blanc

Carignan N

Cinsaut N — Cinsault

Clairette B

Grenache N

Grenache blanc B

Grenache gris G

Lledoner pelut N

Macabeu B — Macabeo

Marsanne B

Muscat à petits grains blancs B — Muscat, Moscato

Piquepoul blanc B

Piquepoul noir N

Rivairenc N — Aspiran noir

Roussanne B

Syrah N — Shiraz

Terret blanc B

Terret noir N

Vermentino B — Rolle

Viognier B

8. Tilknytning til det geografiske område

Naturgivne og menneskelige faktorer, der bidrager til tilknytningen

Det geografiske område er omkranset af bjergkæden Montagne Noire, som er den sydligste del af Cévennes, med Pic de Nore som det højeste punkt (1 210 meter).

Vindyrkningsarealet ligger midt i et stort amfiteater, der bliver gradvist lavere fra nord mod syd og ender med en blød skråning ved floden Aude. Arealet er fuldstændigt blottet mod syd og omgivet af to bakkeområder:

— et tæt ved Carcassonne, vestpå, bestående af nord-sydgående bakker fra Salsigne til Trèbes, hvorigennem Clamoux-floden bugter sig

— det andet, østpå, der kaldes Serre d'Oupia, og som gennemskæres af Cesse-floden.

Den centrale del af det geografiske område ligger omtrent et hundrede meter over det udtørrede vådområde Marseillette og strækker sig derefter mod et stort plateau, der krydses af floderne »Argent-Double« og »l'Ognon«, der er bifloder til Aude.

»Minervoise«-vejen, der går gennem bakker og sletter, passerer vinmarker, der hænger harmonisk sammen med det naturlige miljø med kratbevoksning, fyrretræer og egetræer.

Det geografiske område ligger på en stor synklinal fold, der mod nord hviler på Massif de la Montagne Noire, med tertiære molasseaflejringer, gennemskåret af sandstenslag og konglomerater af lakustrine kalklag.

Den mest karakteristiske jordbund ligger derfor på spredte, stenede terrasser, mergel, sandsten, nedbrudt hård kalksten og enkelte skiferlinser i de højtliggende områder.

Der er tale om et middelhavsklima, som er kendetegnet ved at være meget mildt og forholdsvist tørt med en gennemsnitlig årlig nedbør på 630 mm og en årlig gennemsnitstemperatur på over 14 °C og over 2 400 solskinstimer om året.

I den østlige del drager det geografiske område fordel af havpåvirkningerne fra Middelhavet, som kommer til udtryk ved fugtige sydøstlige briser om sommeren og begrænset nedbør om foråret og efteråret. I den vestlige del er det geografiske område til gengæld udsat for påvirkningerne fra den nordvestlige vind (Cers), som ofte er kraftig og generelt tør, men som i kontakt med Montagne Noire forårsager oceanisk nedbør, hovedsagelig om efteråret og foråret.

Det geografiske område omfatter 45 kommuner i departementet Aude og 16 kommuner i departementet Hérault.

Beskrivelse af de menneskelige faktorer, der bidrager til tilknytningen

Der har været vinavl i Minervois siden romertiden.

Åbningen af Canal du Midi i 1680, forbedringen af vejnettet i det 18. århundrede og den efterfølgende etablering af jernbanen bidrog til udviklingen af dyrkning af vin som monokultur.

Denne fremgang blev påvirket af krisen med vinlusangreb og overproduktion. Dette kulminerede i vinkrisen i 1907, som pressede hele regionen ud i en gennemgribende omstrukturering.

I den østlige del af det geografiske område ligger landsbyen Argeliers, hvorfra vinproducenten Marcellin Albert i 1907 kaldte de franske vinproducenter til oprør mod svindel og afsætningsvanskeligheder. Denne periode med alvorlige problemer, der omfattede hele Midi og en del af de franske vinproducenter, blev startskuddet til loven om oprindelsesbetegnelser.

»Syndicat de défense« blev grundlagt i regionen Minervois i 1922. »Minervois« blev første gang anerkendt som »Vin Délimité de Qualité Supérieure« i 1951 og blev anerkendt som kontrolleret oprindelsesbetegnelse ved dekret af 15. februar 1985 efter en omlægning af vinstokbestanden til især de blå sorter Grenache N, Syrah N, Mourvèdre N og Cinsaut N, som var gamle ædle sorter, og de hvide sorter Grenache B, Maccabeu B, Roussanne B, Marsanne B og Vermentino B og indførelse af mere præcise produktionsforhold.

For bedre at kunne kontrollere produktionsforholdene valgte de erhvervsdrivende i 1996 en særlig procedure, hvorefter der skulle tildeles parceller til høst af druer to år før enhver ansøgning.

I 2009 blev 124 000 hektoliter vin forsynet med en kontrolleret oprindelsesbetegnelse i 210 specifikke vinkældre og 25 vinkooperativer, som producerer 40 % af vinen.

Rødvine tegner sig for 92 % af produktionen, og rosévine tegner sig for 6 % af mængden. Rødvinene fremstilles i henhold til traditionen af en sammenstikning af druesorter, hvor Grenache N, Mourvèdre N og Syrah N udgør mindst 60 %. De er purpurrøde med et violet skær. Deres balance og aromatiske rigdom med noter af røde frugter gør, at vinene kan drikkes unge.

De er varme og kraftige og udvikler ofte krydrede noter eller noter af lakrids og er meget gemmeegnede.

Rosévinene er lyst laksefarvede og har en aromatisk palet med noter af røde frugter. De er både friske, kraftige og harmoniske, og smagen holder sig i munden.

Hvidvinene er lyst gyldne med et grønt skær. De er komplekse og varme, med markante blomsteragtige noter og kraftige noter af frisk frugt som f.eks. fersken, mango eller abrikos.

Årsagssammenhæng

Kombinationen af middelhavsklimaet og topografien med en sydlig eksponering, der præges af den fremherskende vind med lave nedbørsmængder, gør det geografiske område egnet til dyrkning af oprindelige vinmarker på ler- og kalkholdig jord.

Disse særlige betingelser bidrager til druernes optimale modning og giver vinproducenterne mulighed for at tilpasse druesorten til vindyrkningssituationen, hvilket bidrager til vinens særlige udtryksform.

Druesorten Grenache N giver varme og fylde i munden og vil gerne vokse på stenede terrasser og mergel. Druesorten Syrah N, som er tidligt moden, er sød og dufter af rød frugt. Historisk set indgår druesorten Cinsaut N, der traditionelt er forbeholdt rosévin, også i sammenstikningen til rødvinene for at opnå finhed, og druesorten Carignan N giver vinen fylde og tanniner samt stor modenhed med noter af lakrids. Druesorten Mourvèdre N giver den fine tanniner og krydrede undertoner.

Jacques Puisais beskrev forbindelsen mellem produktet og dets naturlige miljø således: »Minervois er en vin, der præges af vinden. Det er årets vind og især vindforholdene i perioden forud for høsten, der afgør, hvor hurtigt evapotranspiration sker. Vinen er kendetegnet ved tanninernes sødme og rigdom og den oprindelige respekt for frugten«.

Vindyrkning har præget Minervois' historie i to årtusinder.

Minerve, som er en landsby med mytologiske evokationer på et klippefremspring af kalksten, lagde navn til den kontrollerede oprindelsesbetegnelse. Denne gamle højborg er kendt for sin unikke beliggenhed og sin modstand mod Simon de Montfort ved korstoget mod katharerne i 1210. På dette ikoniske sted, som er karakteristisk for området for den kontrollerede oprindelsesbetegnelse, plantes vinstokkene på hård kalksten i et sydligt landskab med et intenst lys.

Referencerne til Romerriget kan stadig findes i området. De fleste af de nuværende områder og slotte er baseret på antikke »domus«, såsom »Massanier la Mignarde« i kommunen Pépieux, som tidligere var ejet af legionæren Maximus, og hvis vin af »International wine challenge« blev bedømt som verdens bedste vin i 2005.

På den vestlige side af det geografiske område hører Cité de Carcassonne, som er en befæstet middelalderby, der er opført på UNESCO's verdensarvsliste, til Minervois' kulturelle og historiske arv. Syd for det geografiske område ligger Midi-kanalen, som lå til grund for det økonomiske opsving i det 17. århundrede, og som også er opført på UNESCO's verdensarvliste.

Den kontrollerede oprindelsesbetegnelse »Minervois« vidner således med sin historiske arv og imponerende lokaliteter om en dyb tilknytning til vindyrkningen med rod i området.

9. Andre vigtige betingelser (emballering, mærkning, andre krav)

Mærkning

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive »Languedoc« som større geografisk enhed med angivelsen »Grand Vin du Languedoc«.

Størrelsen på skrifttegnene for denne større geografiske enhed må hverken i højden eller bredden være større end halvdelen af størrelsen af de skrifttegn, som udgør betegnelsen for den kontrollerede oprindelsesbetegnelse.

På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være angivet umiddelbart efter navnet på den beskyttede oprindelsesbetegnelse og skal være trykt med skrifttegn, der hverken i højden eller bredden er større end halvdelen af de skrifttegn, som udgør navnet på den beskyttede oprindelsesbetegnelse.

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er genstand for undtagelsen vedrørende fremstilling og forarbejdning af vinene, består af området i følgende kommuner:

— Departementet Aude: Barbaira, Berriac, Canet, Capendu, Carcassonne, Castans, Citou, Conques-sur-Orbiel, Douzens, Escales, Floure, Fontiès-d'Aude, Fournes-Cabardès, Labastide-Esparbairenque, Lastours, Lespinassière, Lézignan-Corbières, Marcorignan, Montbrun-des-Corbières, Montirat, Moux, Ouveillan, Pradelles-Cabardès, Raissac, Saint-Marcel-d'Aude, Sallèles-d'Aude, Villanière, Villardonnel, Villedubert og Villemoustaussou.

— Departementet Hérault: Assignan, Cruzy, Ferrals-les-Montagnes og Villespassans.

Link til varespecifikationen

http://info.agriculture.gouv.fr/gedei/site/bo-agri/document_administratif-cc1cf391-d666-49f9-81cc-7ca4a90414cd

(1) EUT L 9 af 11.1.2019, s. 2.